Vrywilligers gevra om Hennopsrivier skoon te maakDie plastiekbottels en vullis langs die Hennopsrivier. Foto: Facebook via Heal the Hennops River ŉ Nieregeringsorganisasie het besluit om in samewerking met vrywilligers self hand uit die mou te steek om die Hennopsrivier wat deur Centurion vloei skoon te maak. Dié optrede volg nadat afval oor die feesseisoen só erg opgegaar het dat daar tans hope plastiekbottels en ander vullis op die oewers van die rivier lê. Talle sosialemediagebruikers het met skok gereageer op foto’s van die gemors wat op die Heal the Hennops River-Facebook-blad geplaas is. “Dit is sulke dinge wat ons land verarm en toeriste wegjaag. Hulle lande is skoon en dan kom hulle by ons en dit lyk soos ŉ ashoop,” skryf een gebruiker. “Wat ŉ skokkende situasie!” skryf nog een. Die organisasie Fresh, ŉ niewinsgewende organisasie wat ten doel het om Suid-Afrika se riviere en damme skoon te maak, het intussen ŉ geleentheid gereël waartydens vrywilligers saam met die Tshwane-munisipaliteit die rivier sal skoonmaak. Die skoonmakery begin op 19 Januarie om 08:30 en daar word ŉ beroep op inwoners gedoen om te kom hand bysit. Sakkie du Plooy, VF Plus-metroraadslid en burgemeesterskomiteelid vir gesondheid, sê die gemors langs die Hennopsrivier skep nie net ŉ slegte beeld van Centurion nie, maar besoedel ook die rivier asook die natuurskoon by Skurweberg wat strek tot by Hartbeespoortdam. “Hierdie afval het oor die feestyd sowat drie weke gelede daar begin opgaar en is veral sigbaar teen die brûe by Supersportpark en Rabiestraat. Die VF Plus sal druk op die metroraad plaas om dit op te ruim,” sê Du Plooy. “Die VF Plus het waardering vir die opruimingswerk wat in die verlede deur mnr. Willem Snyman van die organisasie Fresh in samewerking met vrywilligers gedoen is. Die party steun ook die opruimingsprojek wat Fresh en die gemeenskap op 19 Januarie beplan om vullis by Supersportpark te verwyder. “Die skoonmaak en onderhoud om en in die Hennopsrivier bly steeds die verantwoordelikheid van die Tshwane-metroraad en die VF Plus sal toesien dat die raad sy werk doen.” Besoek die Heal the Hennops River-Facebook-blad vir meer inligting oor die skoonmaakgeleentheid en om betrokke te raak.